
	[bookmark: fortsat_teskt]Vejledning - Pilotprojekt   
 
På VELUX FONDENs uddelingsområde ”Sociale indsatser” er der mulighed for at søge om en bevilling til mindre pilotprojekter. 
 
Pilotprojekter - formål og baggrund 

Med pilotprojekter ønsker VELUX FONDEN at give sociale organisationer i civilsamfundet et økonomisk og ressourcemæssigt råderum til at kvalificere og afprøve en projektidé på en mindre skala – eventuelt med henblik på et senere metodeudviklingsprojekt. Baggrunden for pilotprojektmuligheden er en vedvarende dialog med organisationer på feltet og en forskningsbaseret viden om, at frivillige sociale organisationer ofte savner tid og ressourcer til at afprøve en projektidé parallelt med den daglige drift. Med muligheden for at søge til pilotprojekter ønsker Fonden kort sagt at understøtte modningen og kvalificeringen af gode ideer til metodeudviklingsprojekter på det sociale område.  

Pilot- eller metodeudviklingsprojekt?


Begrundelsen for at søge pilotmidler fremfor metodeudviklingsmidler kan være, at I har observeret nogle udfordringer for jeres målgruppe, som jeres nuværende indsatser ikke formår at løse i tilstrækkelig grad. Inden I igangsætter - og søger om midler til - et større metodeudviklingsprojekt, ønsker I at kvalificere og afprøve en projektidé på en mindre skala. I kan måske mangle viden om den nye/ udvidede målgruppes karakteristika, interesser og reelle behov, eller I kan have et ønske om at udvide jeres kendskab til andre aktører med erfaringer fra lignende indsatser for at undgå de mest oplagte fodfejl. Endelig kan I have et ønske om at involvere aktører fra andre organisationer i jeres arbejde, men savner viden om, hvem der kunne være relevante samarbejdspartnere, og I mangler tid til at danne jer et overblik. Pilotprojekter giver mulighed for at afsøge disse ting med afsæt i et konkret projekt på en mindre skala. 
 
 
Eksempler på aktiviteter, der kan søges til under et pilotprojekt:  

Undersøgelse af - og kontakt til - den relevante (nye) målgruppe for at afsøge behov og relevans hos den specifikke gruppe af borgere i en socialt udsat position. Det kan for eksempel være, at man som organisation har et stort kendskab til en målgruppes fysiske fællesskaber, men mangler viden om målgruppens eventuelle behov for digitale frivillige fællesskaber eller ønsker om et digitalt fællesskab. Eller det kan være, at man har viden om sociale udfordringer for ældre borgere i en socialt udsat position generelt, men savner viden om yngre borgere i samme situation, som potentielt kan få gavn af en ny indsats. 
Afsøgning af aktører landet over, der driver lignende indsatser, og som derfor kan bidrage med inspiration og erfaringer, som kan styrke den påtænkte idé.  
Det kan være, at I vil arbejde med at skabe inkluderende fællesskaber for ensomme voksne og ønsker mere viden om, hvilke aktører der allerede har udviklet relevante fællesskaber for målgruppen 
Konkret afprøvning af den nye ide på en mindre skala, med en begrænset målgruppe og indenfor et afgrænset geografisk område med henblik på et eventuelt efterfølgende større metodeudviklingsprojekt.  
Afdækning og etablering af relationer og kontakter til relevante samarbejdspartnere fra civilsamfundet eller den offentlige sektor (kommune eller regioner) for at opbygge relationer og organisationsstrukturer. 
Det kan også være, at I som organisation ser et potentiale i at samarbejde tættere med offentlige aktører (fx jobcentre eller regionale behandlingstilbud) men savner erfaringer med - og viden om-, hvordan man opbygger denne type samarbejder, hvad man skal være opmærksom på i tværsektor-samskabelse, og hvem der generelt er aktive på jeres område. 

Indhold, krav og bedømmelseskriterier for pilotprojektansøgninger 
  
	



En ansøgning til et pilotprojekt skal indeholde følgende: 
· En beskrivelse af pilotprojektets hovedidé (indsats, målgruppe, organiseringsform) 
· En begrundelse for, hvorfor man søger pilotmidler fremfor metodeudviklingsmidler  
· En redegørelse for målgruppen og dennes (formodede eller veldokumenterede) behov 
· En klar beskrivelse af, hvilke aktiviteter der søges om midler til, udmøntet i et klart og enkelt budget, der tydeligt angiver rammen for hver aktivitet 
· Et budget 
· En overordnet tidsplan for pilotprojektets aktiviteter 
· En beskrivelse af jeres (ansøgers) organisation (hvem er I?)   
 
Ansøgningen må maksimalt fylde 5 sider (uden bilag) og skrives på dansk.  

Ansøgningen vil blive vurderet ud fra følgende kriterier 

· At den konkrete projektidé og de påtænkte aktiviteter er klart beskrevet 
· At baggrund, motivation og begrundelse for, hvorfor man søger netop et pilotprojekt (og ikke søger til et metodeudviklingsprojekt) er klart og overbevisende beskrevet. Er det fx. klart, hvad det er for en udfordring, man som aktør har iagttaget hos målgruppen?  
· At det fremgår klart, hvad man konkret skal afprøve, undersøge eller udvikle (herunder fx. relationer til andre aktører) i løbet af pilotprojektet.  
· At det fremgår klart, hvorvidt og hvordan den påtænkte målgruppes behov eller stemme inddrages i selve gennemførelsen af pilotprojektet. 
· At ansøgers forudsætninger for at gennemføre projektet fremstår overbevisende ud fra ansøgningen. (Er der eksempelvis overensstemmelse mellem tidsramme, bemanding og indhold?) 
· At der er overensstemmelse mellem budget og planlagte aktiviteter (inkl. overhead). 

